**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 04.01.2019, ora 8.00 – 05.01.2019, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 05.01.2019, ora 7.00**

**RÂURI**

Debitele au fost relativ staţionare, exceptând Crişurile şi cursul inferior al Mureşului, unde au fost în scădere.

Debitele se situează în general la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Suceava, Moldova, Trotuș, cursul superior şi mijlociu al Siretului, pe cursul superior al Prutului, râul Cibin, pe cursul inferior al Begăi și râurile din Dobrogea şi sub 30% din mediile multianuale pe Moraviţa și pe unii afluenți ai Argeșului superior.

Formațiunile de gheață existente au fost în extindere și intensificare, facându-și apariția și pe alte râuri din zonele montane din nordul, centrul și estul țării.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi relativ staţionare, exceptând Crişurile şi cursul inferior al Mureşului, unde vor fi în scădere.

Formațiunile de gheață existente vor fi în extindere și intensificare.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

Debitul la intrarea în ţară (secţiunea Baziaş) în intervalul 04.01 – 05.01.2019 a fost în scădere, având valoarea de 4200 m3/s, sub media multianuală a lunii ianuarie (4950 m3/s).

În aval de Porţile de Fier debitele au fost în scădere pe sectorul Gruia – Tr. Măgurele, staționare la Zimnicea și în creștere pe sectorul Giurgiu – Tulcea.

Debitul la intrarea în ţară (secţiunea Baziaş) va fi în scădere (4000 m3/s).

În aval de Porţile de Fier debitele vor fi în scădere pe sectorul Gruia – Olteniţa şi în creștere pe sectorul Călăraşi – Tulcea.

**2.** **Situația meteorologică în intervalul 04.01.2019, ora 8.00 – 05.01.2019, ora 6.00**

**ÎN ŢARĂ**

Vremea a continuat să se răcească, devenind mai rece decât în mod obișnuit la această dată, chiar geroasă dimineața, pe arii restrânse în regiunile intracarpatice, precum și în Subcarpații Getici, iar noaptea îndeosebi în Oltenia, Transilvania și nord-vestul Munteniei. În nord-vestul și parțial în centrul țării cerul a fost mai mult noros, iar în rest variabil, temporar cu unele înnorări mai ales pe parcursul zilei.  A nins slab și trecător, izolat în Moldova, Transilvania, Crișana, Banat, Oltenia și în zonele de munte. Vântul a suflat slab și moderat, cu unele intensificări în estul și sud-estul teritoriului, unde viteza la rafală a depășit izolat 55 km/h, dar și pe crestele montane înalte, viscolind zăpada. Stratul de zăpadă s-a menținut în zonele montane, iar la ora 20.00 măsura - în platformele stațiilor meteorologice - până la 173 cm (în Masivul Făgăraș), în Maramureș până la 27 cm, în Transilvania până la 18 cm, în nordul Olteniei până la 17 cm, în nord-vestul Munteniei până la 9 cm, în Crișana până la 8 cm, în zona deluroasă a Moldovei până la 7 cm și cu totul izolat în Banat. Temperaturile maxime s-au încadrat între -8 grade la Toplița, Joseni și Târgu Lăpuș și 3 grade la Târgu Logrești și București Băneasa. La ora 06.00 valorile termice erau cuprinse între -18 grade la Petroșani și -3 grade la Sulina.

**Observație:** începând de ieri de la ora 06.00 au fost în vigoare 2 mesaje de atenționare cod galben privind fenomene meteorologice periculoase imediate emise de către SRPV Constanța.

**LA BUCUREŞTI**

Vremea a devenit relativ rece pentru această dată, geroasă noaptea în zona de nord a municipiului. Cerul a fost variabil, cu unele înnorări în cursul zilei. Vântul a suflat slab până la moderat. Temperatura maximă a fost de 2 grade la Afumați și Filaret și de 3 grade la Băneasa, iar la ora 06.00 se înregistrau -11 grade la Băneasa, -7 grade la Afumați și -5 grade la Filaret.

**3. Prognoza meteorologică în intervalul 05.01.2019, ora 8.00 – 06.01.2019, ora 8.00**

**ÎN ŢARĂ**

**Vremea va fi mai rece decât în mod obișnuit la această dată, geroasă dimineața, cu precădere în nord, centru și zonele deluroase.** Temperaturile maxime se vor încadra între -8 și 2 grade, iar cele minime între -10 și -1 grad. Cerul se va înnora treptat și va ninge ziua în vest, centru și nord, iar noaptea și în restul țării, cu excepția regiunilor sud-estice, unde ninsorile se vor semnala doar pe arii restrânse. Vântul va sufla slab și moderat, cu unele intensificări la munte, mai ales în zona înaltă unde trecător va viscoli ninsoarea, precum și în vestul teritoriului, dar la cote mai reduse.

**LA BUCUREŞTI**

**Vremea va fi mai rece decât în mod normal la această dată.** Cerul va fi variabil, dar se va înnora pe parcursul nopții când va crește probabilitatea pentru ninsoare slabă. Vântul va sufla slab și moderat. Temperatura maximă va fi în jur de 1 grad, iar cea minimă de -7...-5 grade.

**4.** **Buletin nivometeorologic valabil pentru masivele Bucegi şi Făgăraş, emis pentru perioada 04.01.2019-05.01.2019**

**Starea stratului de zăpadă în data de 04.201.2019, ora 14:**

În ultimele 24 de ore vremea s-a răcit devenind geroasă. Cerul a fost variabil, temporar noros și local, a nins în general slab. Vântul a suflat slab și moderat, cu intensificări temporare care la rafală au atins viteze de 70-80 km/h în zona înaltă din Meridionali, viscolind și spulberând temporar zăpada. Pe arii restrânse s-a semnalat ceață, asociată izolat și cu depunere de chiciură. Stratul de zăpadă a înregistrat variații ușoare, în general de 1-2 cm. La ora 14.00, acesta măsura 173 cm la Bâlea-Lac, 112 cm la Vf. Omu, 101 cm la Vlădeasa 1400, 70 cm la Semenic, 65 cm la Vf. Călimani, 72 cm la Sinaia, 62 cm la Parâng, 70 cm la Vf. Vlădeasa, 58 cm Vf. Țarcu, 54 cm la Vf. Ceahlău, 42 cm la Predeal, 26 cm la Vf. Iezer-Rodnei, 22 cm la Fundata.

**Evoluţia vremii în intervalul 04.01.2019, ora 20 – 05.01.2019, ora 20.00:**

Vremea va fi geroasă. Cerul va fi variabil, temporar noros și pe arii restrânse va ninge slab. Vântul va sufla slab și moderat cu intensificări temporare, ce vor depăși la rafală 50-60 km/h, viscolind sau spulberând zăpada pe creste. Local se va semnala ceață însoțită și de depuneri de chiciură.

**Peste 1800 m:** temperaturi minime: -22 la -17 gr.C; temperaturi maxime: -18 la -14 gr.C.

**Sub 1800 m:** temperaturi minime: -17 la -13 gr.C; temperaturi maxime: -14 la -8 gr.C.

**Stabilitatea şi evoluţia stratului de zăpadă în masivul Făgăraș: risc mare**

La altitudini de peste 1800 m, la suprafață se află un strat instabil de 30-40 cm alcătuit din zăpadă relativ recentă. Atât la suprafață cât și în profunzime regăsim plăci de vânt, mai ales pe versanții cu expoziție sudică. Declanșarea avalanșelor e probabilă chiar și la o supraîncărcare slabă a stratului iar pe numeroase pante sunt condiții inclusiv pentru declanșarea unor avalanșe de mari dimensiuni prin angrenarea straturilor subiacente.

La altitudini mai mici de 1800 m stratul de zăpadă s-a stabilizat ușor, dar se menține relativ instabil în partea sa superioară, îndeosebi pe pantele mai înclinate, iar declanșările de avalanșe sunt posibile chiar și la supraîncărcări slabe.

**Stabilitatea şi evoluţia stratului de zăpadă în masivul Bucegi: risc mare**

La altitudini de peste 1800 m, întâlnim numeroase plăci de vânt, îndeosebi pe versanții nord-estici, estici și sud-estici. Stratul se menține instabil în partea sa superioară, unde primii 30-40 cm prezintă rezistență scăzută. Declanșarea avalanșelor e probabilă chiar și printr-o supraîncărcare slabă a stratului.

La altitudini mai mici de 1800 m stratul de zăpadă este de dimensiuni mai reduse, s-a consolidat ușor, dar pe văi sunt zone cu acumulări importante de zăpadă. Declanșările de avalanșe sunt posibile la supraîncărcări slabe, pe pantele suficient de înclinate și în cazuri izolate pot fi și de dimensiuni mari.

**Stabilitatea şi evoluţia stratului de zăpadă în masivele Țarcu-Godeanu: risc însemnat**

La peste 1800 m sunt prezente numeroase plăci de vânt, în special pe versanții estici și sudici, iar primii 20-30 de cm din strat prezintă rezistență scăzută. Vântul a favorizat depunerea și acumularea zăpezii în zonele adăpostite și pe văi iar acolo stratul instabil de la suprafață este de dimensiuni mai mari. Sub 1800 m stratul are grosimi de 70-80 cm iar în partea sa superioară prezintă rezistență scăzută în primii 20-30 cm. Declanşarea avalanşelor va fi posibilă chiar şi la supraîncărcări slabe, pe pantele mai înclinate.

**Stabilitatea şi evoluţia stratului de zăpadă în masivul Parâng - Șureanu: risc însemnat**

Stratul de zăpadă este instabil în partea sa superioară, fiind format preponderent din cristale fine cu rezistență scăzută. Deasemenea, regăsim numeroase plăci de vânt, în special pe versanții sudici și estici, la peste 1800 m. Pe văi și în zonele adăpostite se întâlnesc depozite de zăpadă mai însemnate. Declanșarea avalanşelor va fi posibilă și la supraîncărcări slabe, pe pantele mai înclinate. În cazuri izolate se pot declanşa și avalanșe de dimensiuni mari, prin angrenarea straturilor subiacente.

**Stabilitatea şi evoluţia stratului de zăpadă în Munții Vlădeasa – Muntele Mare: risc însemnat**

Ninsorile din ultimele zile au depus un strat nou de zăpadă care pe alocuri măsoară 15-20 cm, strat depus peste un strat relativ instabil, format în perioada precedentă. Pe pantele cu grad de înclinare ridicat, stratul de zăpadă este mediu stabilizat, cu rezistență scăzută. Declanşarea avalanşelor e posibilă la supraîncărcări mici, pe pantele mai înclinate.

**Stabilitatea şi evoluţia stratului de zăpadă în Grupa Nordică a Carpaților Orientali**

**(zona Munților Rodnei): risc însemnat**

În partea superioară a stratului regăsim un strat de zăpadă proaspătă, depusă peste plăci de vânt mai vechi sau peste cruste subțiri de gheață, formate în perioada precedentă. În zonele adăpostite și pe văi se găsesc depozite însemnate de zăpadă, cu rezistență relativ scăzută. Declanşarea avalanşelor va fi posibilă la peste 1800 m chiar şi la supraîncărcări slabe, mai ales pe pantele înclinate, iar sub 1800 m declanșările sunt posibile în cazuri izolate, la supraîncărcări mari.

**Stabilitatea şi evoluţia stratului de zăpadă în Grupa Centrală a Carpaților Orientali**

**(zona Munțiilor Călimani – Bistriței - Ceahlău)**: **risc însemnat**

Stratul de zăpadă s-a stabilizat ușor dar la altitudini de peste 1800 m stratul este încă mediu stabilizat și regăsim plăci de vânt mai vechi, mai ales pe versanții sudici și estici. Pe văi și în zonele adăpostite sunt depozite mai însemnate de zăpadă. La altitudini mai mici de 1800 m stratul are dimensiuni mai reduse și este relativ stabil. Declanşarea avalanşelor va fi posibilă la peste 1800 m chiar şi la supraîncărcări slabe, mai ales pe pantele înclinate, iar sub 1800 m declanșările sunt posibile în cazuri izolate, la supraîncărcări mari.

|  |  |  |
| --- | --- | --- |
| **MASIVUL** | **PESTE 1.800 m** | **SUB 1.800 m** |
| **FĂGĂRAŞ** | **RISC MARE (4)** | **cid:464226F0982846BF8A87254713FA6D33@nivologie2** | : **RISC ÎNSEMNAT (3)** |  |
| **BUCEGI** | **RISC MARE (4)** |  | : **RISC ÎNSEMNAT (3)** |  |
| **ȚARCU-GODEANU** | **RISC ÎNSEMNAT (3)** |  | **RISC ÎNSEMNAT (3)** |  |
| **PARÂNG-ȘUREANU** | **RISC ÎNSEMNAT (3)** |  | **RISC ÎNSEMNAT (3)** |  |
| **VLĂDEASA-MUNTELE MARE** | **RISC ÎNSEMNAT (3)** |  | **RISC ÎNSEMNAT (3)** |  |
| **RODNEI** | **RISC ÎNSEMNAT (3)** |  | **RISC MODERAT (2)** |  |
| **CĂLIMANI-BISTRIȚEI-CEAHLĂU** | **RISC ÎNSEMNAT (3)** |  | **RISC MODERAT (2)** |  |

 ***LEGENDA:***



***II. CALITATEA APELOR***

Nu s-au înregistrat evenimente deosebite.

***III. CALITATEA MEDIULUI***

1. **În domeniul aerului**

Nu s-au înregistrat evenimente deosebite.

**2. În domeniul solului şi vegetaţiei**

Administrația Rezervației Biosferei Delta Dunării Tulcea informează telefonic despre producerea, în data de 04.01.2019, ora 18.00, unui incendiu de vegetație uscată (stuf, papură, rogoz), în zona lacului Băclănești, în apropiere de localitatea Pardina, județul Tulcea. Nu se cunosc deocamdată cauzele declanșatoare. Nu au fost raportate mortalități la animale, păsări și reptile. Vom reveni cu informații suplimentare.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**